Reine Swart - Van der Merwe
Aktrise en filmmaker, Reine Swart, het met #NasieInspirasie gesels oor haar lewe en inspirasie. Sy is beste bekend vir haar rol in Die Pro, Detour en vele ander, maar verskyn ook in die lagwekkende Van der Merwe film binnekort in fliekteaters.
1. Welkom by #NasieInspirasie Reine.
Vertel ons lesers asseblief meer van jouself.
Ek, Reine Swart, is die jongste van vier kinders en ook nou al tannie van nege van die oulikste kinders. My ouers, Reine en Cilliers Malan, besit Kleinkaap Boutique Hotel, waar ek grootgeword het (voor dit 'n hotel was), in Centurion en dit is ook toe waar ek getroud is. My man is Xander Swart en hy is 'n woes intelligente bedryfsingenieur. Ek het 'n twee maande dramakursus voltooi by die New York Film Academy, teruggekom Suid-Afrika toe en 'n agent gekry om te begin oudisie. My eerste groot rol was in die sepie, Villa Rosa. Van daar af was ek bevoorreg om verskeie rolle aan te pak en gaan voort daarmee. 'n Paar hoogtepunte in my loopbaan sluit in die Afrikaanse surf film, Die Pro, rolle in Internasionale TV produksies vir Syfy, BBC, National Geographic Channel en Sony Picture Television. En ek is opgewonde om die lekker lawwe Van der Merwe te sien.
2. Wat inspireer jou om te doen wat jy doen?
Ek is so bly dat elke liewe mens so anders en besonders is, want dit maak die lewe net soveel meer spesiaal. Dus is die "uniekheid" van mense my inspirasie. Ek is gek daaroor om mense te bestudeer en dop te hou. Dit inspireer my in my werk en help my om verskillende karakters te vind.
3. Watter rol vertolk jy in die VAN DER MERWE film en wat daarvan het jy die meeste geniet?
Ek vertolk die rol van, Marike, VAN se dogter. Marike raak verloof aan George in London en gaan Suid-Afrika toe om George aan Marike se ouers voor te stel. VAN hou nie juis van die Britte nie en dit maak die trippies effe moeilik… Ek het lanklaas so lekker gelag en dis beslis wat ek die meeste geniet het van die ervaring, dat my medespelers regtig ongelooflik goed en komies was. Ek het hoofsaaklik saam met Matthew, Rob en Chanelle gewerk.
4. Wie was die lafste en wie die ernstigste, op stel, met die maak van hierdie film?
Rob was verseker die lafste in die tonele en ons almal moes ons lag inhou vir hom. Dan was hy ook die ernstigste tussen "takes". Hy is baie professioneel en 'n ongelooflike talentvolle komediant.
5. Ons wil graag sleepvoet-dromers inspireer om hulle talente te gebruik en so 'n verskil te maak. Wat sou jou woorde aan so iemand wees, iemand met hope talent, wat dalk voel hy of sy is nie of het nie genoeg nie.
Hou op om net te droom en begin ook doen, droom saam met doen is 'n wenresep. As jy nie gaan probeer nie, sal jy ook nooit weet wat jou potensiaal is nie.
6. Watter ander dinge is jy oor passievol?
Geloof, party TV reekse soos Stranger Things en Game of Thrones en ek is seker baie voel so deesdae: kom ons maak die wêreld 'n plek van vrede en liefde!
7. Noem jou top 3 gunsteling SUID AFRIKAANSE liedjies op die oomblik?
Zinkplaat se Krismis in Kampala, December Streets se I'll Try en Faraway George se Dis Nooit te Laat.